A BIZOTTSÁG 245/2008/EK RENDELETE
(2008. március 17.)
az 1766/92/EGK tanácsi rendelet alkalmazásának szabályairól (importvámok a gabonaágazatban) szóló 1249/96/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 10. cikke (4) bekezdésére,
mivel:
(1)
Az 1766/92/EGK tanácsi rendelet alkalmazásának szabályairól (importvámok a gabonaágazatban) szóló, 1996. június 28-i 1249/96/EK bizottsági rendelet (2) 5. cikke (1) bekezdése első albekezdésének b) pontja úgy rendelkezik, hogy jó minőségű közönséges búza behozatala esetén a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról szóló, 2003. július 28-i 1342/2003/EK bizottsági rendeletben (3) előírt biztosítékokon túlmenően kiegészítő, külön biztosítékot kell letétbe helyezni. Ezt a tonnánként 95 euros kiegészítő biztosítékot az indokolja, hogy a különféle minőségű közönséges búzára más-más importvám vonatkozik attól függően, hogy jó, illetve közepes-gyenge minőségű búzáról van szó.
(2)
Az 1/2008/EK tanácsi rendelet (4) a 2008. június 30-án végződő 2007/2008. gazdasági évre ideiglenesen felfüggesztette az egyes gabonafélékre vonatkozó importvámokat, lehetővé téve ugyanakkor e vámok ezen időpontot megelőző újbóli bevezetését, amennyiben a piaci helyzet azt indokolná.
(3)
Az 1/2008/EK rendelet 2. cikkének megfelelően a 2008. január 4-e óta kiadott behozatali engedélyek alapján teljesített behozatalokra vonatkozó ideiglenes vámfelfüggesztés átmenetileg megszüntette azokat a különleges körülményeket, amelyek indokolták a behozatali engedélyekhez kapcsolódó biztosítékokat kiegészítő, külön biztosítékok rendszerének létrehozását. Figyelemmel az 1/2008/EK rendelet hatálybalépése óta a közönséges búza behozatalára alkalmazandó új feltételekre, az 1249/96/EK rendelet 5. cikke (1) bekezdése első albekezdésének b) pontjában előírt 95 euros kiegészítő biztosíték az importvámok újbóli bevezetéséig nem indokolt.
(4)
Az 1/2008/EK rendelet kihirdetése óta mindazonáltal egyes gazdasági szereplők letétbe helyezték a kiegészítő biztosítékot. A szóban forgó gazdasági szereplőkre nehezedő pénzügyi teher mérséklése érdekében helyénvaló rendelkezni az említett biztosíték haladéktalan felszabadításáról.
(5)
Ennek megfelelően eltérést kell engedélyezni az 1249/96/EK rendelettől.
(6)
Annak érdekében, hogy a gazdasági szereplőknek ne kelljen a kiegészítő biztosítékot továbbra is letétbe helyezniük, valamint tekintettel annak szükségességére, hogy a 2008. január 4-e óta nyújtott biztosítékokat mielőbb fel kell szabadítani, indokolt e rendeletet haladéktalanul alkalmazni.
(7)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1249/96/EK rendelet 5. cikke (1) bekezdése első albekezdésének b) pontjától eltérve, az említett rendelkezésben említett kiegészítő biztosíték letétbe helyezése nem kötelező az egyes gabonafélékre vonatkozó importvámok felfüggesztési időszakában, amelyet az 1/2008/EK rendelet vezetett be.
(2) Haladéktalanul fel kell szabadítani azokat az (1) bekezdésben említett kiegészítő biztosítékokat, amelyeket 2008. január 4-e óta helyeztek letétbe.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 17-én.